b'\n_START_ARTICLE_\nAuvo Vihro\n_START_PARAGRAPH_\nAuvo Vihro (s. 10. toukokuuta 1956 Polvij\xc3\xa4rvi) on suomalainen n\xc3\xa4yttelij\xc3\xa4 ja teatteriohjaaja._NEWLINE_Vihro opiskeli n\xc3\xa4yttelemist\xc3\xa4 Teatterikorkeakoulussa, josta h\xc3\xa4n valmistui vuonna 1985. Aikaisemmin h\xc3\xa4n oli opiskellut hammasl\xc3\xa4\xc3\xa4ketiedett\xc3\xa4 ja taidehistoriaa. H\xc3\xa4n on ollut kiinnitettyn\xc3\xa4 Lahden kaupunginteatteriin ja Tampereen Ty\xc3\xb6v\xc3\xa4en Teatteriin, jossa h\xc3\xa4n on n\xc3\xa4ytellyt vuodesta 1991. Tampereen vuosinaan h\xc3\xa4n on esitt\xc3\xa4nyt muun muassa Larrya Closerissa, Emil Aaltosta Suutari Aaltosessa, Markus Hautalaa Fundamentalistissa ja Antonio Salieria Amadeuksessa._NEWLINE_Vihro on ty\xc3\xb6skennellyt my\xc3\xb6s teatteriohjaajana. H\xc3\xa4n on ohjannut muun muassa Asko Sahlmanin runokoosteen Yhdeks\xc3\xa4n el\xc3\xa4m\xc3\xa4\xc3\xa4 (1999) Tampereen Teatterille sek\xc3\xa4 n\xc3\xa4ytelm\xc3\xa4t Rauta (2003), Y\xc3\xb6n kosketus (2005), Manner (2011) ja Kolme iloista rosvoa (2015) Tampereen Ty\xc3\xb6v\xc3\xa4en Teatterille. Vuonna 2010 h\xc3\xa4net valittiin Tampereen Teatterikes\xc3\xa4n taiteellisen johtoryhm\xc3\xa4n j\xc3\xa4seneksi. H\xc3\xa4n j\xc3\xa4tti johtoryhm\xc3\xa4n vuonna 2013._NEWLINE_Vihro on esiintynyt my\xc3\xb6s elokuvissa ja televisiossa. H\xc3\xa4n on esiintynyt miesp\xc3\xa4\xc3\xa4osassa elokuvassa Kaivo (1992), esiintynyt Lauri Kettusen roolissa televisiosarjassa Siperian nero (2000\xe2\x80\x932001) ja Aatos Launiksen roolissa televisiosarjassa Taivaan tulet (2007\xe2\x80\x932010). Vuodesta 2012 Vihro on toiminut joulupukkina jouluaattoaamun Joulupukin Kuuma linja -ohjelmassa._NEWLINE_Vuonna 2003 Vihrolle my\xc3\xb6nnettiin Veikko Sinisalo -palkinto._NEWLINE_Vihro on naimisissa n\xc3\xa4yttelij\xc3\xa4 Minna Hokkasen kanssa. Heill\xc3\xa4 on kaksi lasta, vuonna 1991 syntynyt poika ja vuonna 1994 syntynyt tyt\xc3\xa4r.'